বিশেষ করে আপনি যদি সমুদ্রবিলাসী হন, তাহলে গোপালপুরের শান্ত সমুদ্র ভাল লাগবে নিশ্চয়ই। আর নির্জনতার কাঙাল তো আমরা সকলেই। সেটাও ভরপুর এই সৈকতে। শুধু গোপালপুর ঘুরে আসার বদলে হাতে সময় নিয়ে দেখে আসতে পারেন তপ্তপানি, চিল্কা লেক ইত্যাদি। ওডিশার বিভিন্ন সি-বিচগুলোর মধ্যে গোপালপুরের সমুদ্রসৈকতে সকলে আসেন নিরিবিলির খোঁজে। সমুদ্রের ধারের বালিয়াড়ির অন্যতম আকর্ষণ বিশাল লাইটহাউস। যার উপর থেকে সমুদ্রের ৩৬০ ডিগ্রি ‘ভিউ’ পাওয়া যায়। ভাল করে খেয়াল করলে চিল্কার একটা অংশও দেখা যায় এই লাইটহাউসের উপর থেকে। বিকেলের দিকে ঘণ্টাদুয়েকের জন্য পর্যটকদের জন্য খোলা রাখা হয় লাইটহাউস। ওডিশার পর্যটন উন্নয়ন দফতরের রক্ষণাবেক্ষণে বহাল তবিয়তে রয়েছে প্রাচীন এই লাইটহাউস। হাতে যদি ক্যামেরা থাকে, গোপালপুর সি-বিচের দুর্দান্ত সব ছবি পাওয়া সম্ভব এখান থেকে। প্রায় দেড়শোর বেশি সিঁড়ি ভেঙে উঠতে হবে, এই যা!